એ જ રીતે કલાવતી પણ વેદનું જ્ઞાન ધરાવતી હતી. એટલે જ પતિવ્રતા સ્ત્રીના સંદર્ભમાં વેદવાક્યો ટાંકીને એણે કહ્યું કે, ‘વેદમાં સાંભળ્યું છે કે પતિવ્રતા માટે પતિ જ વ્રત છે. પતિથી વધીને કોઈ પ્રિય બંધુ નથી. અત્યંત દુર્લભ પતિસેવા બધા ધર્મથી વધીને છે. પતિની સેવાથી રહિત સ્ત્રીઓનાં બધાં કર્મ નિષ્ફળ થાય છે. વ્રત, દાન, તપ, પૂજા, જપ અને હોમ વગેરે જે કંઈ છે તે તથા સમસ્ત તીર્થોમાં સ્નાન, પૃથ્વીની પ્રદક્ષિણા, સમસ્ત યક્ષોની દીક્ષા, મોટાં મોટાં દાન, સંપૂર્ણ વેદોના પાઠ, બધા પ્રકારનાં તપ, વેદનિપુણ બ્રાહ્મણોને ભોજનદાન અને દેવતાઓની સેવા – આ બધું પતિસેવાની સોળમી કલા બરાબર પણ નથી. જે સ્ત્રી પોતાના પતિની સેવા ન કરીને તેને કટુવચન કહે છે તે ચંદ્રમા અને સૂર્યના સમય સુધી કાલસૂત્ર નામના નરકમાં રહે છે. વિદ્વાનોના મુખેથી મેં વેદની આવી વાતો સાંભળી છે.’ આ જ પુરાણમાં રાધાની માતા કલાવતી પણ જ્ઞાનસંપન્ન અને વેદવેદાંગમાં નિપુણ હતી.